จ.ลำปาง จัดงานมหกรรมแสดงสินค้าเกษตรปลอดภัย “เกษตรสร้างสรรค์ คนลำปางไม่ทิ้งกัน”
เกษตรและสหกรณ์ลำปาง ร่วมประสานหน่วยงานภาครัฐ เอกชน เปิดพื้นที่จัดงานมหกรรมแสดงและจำหน่ายสินค้าเกษตรปลอดภัย “เกษตรสร้างสรรค์ คนลำปางไม่ทิ้งกัน” นำเกษตรกรผู้ผลิตในพื้นที่ร่วมออกร้านจำหน่ายสินค้าราคาถูกแก่ประชาชนผู้บริโภค 

สำนักงานเกษตรและสหกรณ์จังหวัดลำปาง ร่วมกับ หน่วยงานส่วนราชการในสังกัดกระทรวงเกษตรและสหกรณ์ประจำพื้นที่จังหวัดลำปาง และกลุ่มขบวนการสหกรณ์และเครือข่ายกลุ่มอาชีพสหกรณ์ในจังหวัดลำปาง จัดกิจกรรมเชิงรุกส่งเสริมและพัฒนาศักยภาพด้านการตลาดแก่กลุ่มเกษตรกรและกลุ่มอาชีพชุมชน ในงานมหกรรมสินค้าเกษตรปลอดภัย “เกษตรสร้างสรรค์ คนลำปางไม่ทิ้งกัน” ร่วมกันนำกลุ่มเกษตรกร กลุ่มวิสาหกิจชุมชนในพื้นที่ ทำการเปิดตลาดรวบรวมผลิตภัณฑ์สินค้าระดับคุณภาพจากเหล่าสมาชิก ออกบูธวางจำหน่ายในราคาพิเศษให้กับประชาชนผู้บริโภค ที่บริเวณลานกิจกรรมรถม้า ชั้น 1 ศูนย์การค้าเซ็นทรัลพลาซาลำปาง ตำบลพระบาท อำเภอเมือง จังหวัดลำปาง มีนายสมชัย กิจเจริญรุ่งโรจน์ รองผู้ว่าราชการจังหวัดลำปาง ให้เกียรติเป็นประธานพิธีเปิดงาน โดยมีคณะผู้บริหาร หัวหน้าส่วนราชการ พนักงานเจ้าหน้าที่ ตัวแทนหน่วยงานองค์กรทั้งจากภาครัฐ ภาคเอกชน รวมถึงประชาชนในพื้นที่จังหวัดลำปาง เข้าร่วมกิจกรรมในพิธีเปิดงานเป็นจำนวนมาก พร้อมกับได้เลือกชมเลือกซื้อสินค้าต่างๆ ตามที่ต้องการ ซึ่งล้วนเป็นสินค้าผลิตภัณฑ์เกษตรคุณภาพมาตรฐานปลอดภัย ที่มีกลุ่มเกษตรกรผู้ผลิตในพื้นที่จังหวัดลำปางนำมาจัดแสดงและจำหน่าย 
สำหรับงานมหกรรมสินค้าเกษตรปลอดภัย “เกษตรสร้างสรรค์ คนลำปางไม่ทิ้งกัน” เป็นกิจกรรมที่ได้ทำขึ้น ภายใต้โครงการ “ส่งเสริมพัฒนาและยกระดับสินค้าเกษตรปลอดภัยได้มาตรฐานแบบครบวงจร” โดยมีวัตถุประสงค์เพื่อที่จะส่งเสริมให้เกษตรกรได้มีการพัฒนาด้านการตลาด ทั้งการแปรรูปผลิตภัณฑ์ การพัฒนาบรรจุภัณฑ์เพื่อเพิ่มมูลค่าให้กับตัวผลิตภัณฑ์สินค้าเกษตร โดยการจัดงานมีจุดมุ่งหมาย เพื่อต้องการเผยแพร่ประชาสัมพันธ์ผลิตผล ผลิตภัณฑ์เกษตรคุณภาพ เกษตรปลอดภัยในนามลำปางแบรนด์ให้เป็นที่รู้จักแพร่หลายแก่ประชาชนทั่วไป อีกทั้งยังเป็นการเปิดช่องทางให้เกษตรกรได้มีการรวมกลุ่มและเชื่อมโยงตลาดกันเอง ซึ่งจะทำให้เกิดการแลกเปลี่ยนเรียนรู้ประสบการณ์ในการประกอบกิจการ อันจะเป็นการเพิ่มขีดความสามารถทางการแข่งขัน ขยายฐานเพิ่มปริมาณธุรกิจ ยกระดับการผลิต และการตลาด เสริมสร้างความเข้มแข็งให้กับกลุ่มเกษตรกรผู้ผลิตเพื่อการพัฒนาสู่การเป็นวิสาหกิจชุมชนขนาดใหญ่ ซึ่งจะก่อให้เกิดการสร้างงานสร้างรายได้ ช่วยให้เกษตรกรสามารถพึ่งพาตนเองได้อย่างยั่งยืน ตลอดจนเพื่อให้ประชาชนทั่วไปได้เลือกซื้อสินค้าคุณภาพ ที่มาจากแหล่งผลิตโดยตรงในราคายุติธรรม อันจะเป็นการสร้างความสัมพันธ์อันดีให้เกิดขึ้นระหว่างผู้ผลิตกับผู้บริโภค 
โดยการจัดงานครั้งนี้ มีเกษตรกรผู้ผลิตสินค้าเกษตรปลอดภัยกลุ่มต่างๆ ได้นำสินค้ามาร่วมออกบูทจำหน่ายในราคาพิเศษให้แก่ประชาชน รวมกว่า 80 บูท ประกอบด้วย กลุ่มเกษตรกรผู้ผลิตข้าวปลอดภัย กลุ่มเกษตรกรผู้ปลูกพืชผักผลไม้ กลุ่มเกษตรกรด้านการประมง กลุ่มเกษตรกรผู้ผลิตสมุนไพร และกลุ่มเกษตรกรด้านการแปรรูปอาหาร ยาเวชภัณฑ์ และเครื่องสำอาง ซึ่งภายในงานมีผลิตภัณฑ์สินค้าทางการเกษตรนำมาจัดวางจำหน่ายมากมายทั้งอาหารแปรรูปจากพืชผลทางการเกษตรทั่วไป ผลิตภัณฑ์อาหารเพื่อสุขภาพแปรรูปจากข้าว จากพืชสมุนไพร ผลิตภัณฑ์อาหารสดพืชผักผลไม้ปลอดสารพิษ ผลิตภัณฑ์แปรรูปที่ไม่ใช่อาหาร รวมไปถึงการจำหน่ายกล้าพันธุ์ไม้ดอก ไม้ประดับชนิดต่างๆ และผลิตภัณฑ์สิ่งของที่ระลึกประดิษฐ์จากวัสดุธรรมชาติ เป็นต้น ตลอดจนภายในงานยังได้จัดกิจกรรมพิเศษให้ประชาชนที่มาจับจ่ายเลือกซื้อสินค้าได้ร่วมสนุกลุ้นรับของรางวัลมากมาย โดยกิจกรรมการจัดงานจะมีไปจนถึงวันที่ 27 มิถุนายน 2560 นี้ ที่ศูนย์การค้าเซ็นทรัลพลาซาลำปาง ตั้งแต่เวลา 11.00 – 21.00 น. ทุกวัน